ത്രിമാന പ്രിന്റിംഗും ഭവനസ്വപ്നങ്ങളും കെട്ടിടങ്ങളടക്കമുള്ള വസ്തുക്കളുടെ നിര്മ്മാണത്തില് അതിശയകരമായ മാറ്റങ്ങള് കൊണ്ടുവരുമെന്ന് കരുതപ്പെടുന്ന ത്രിമാന പ്രിന്റിംഗ് സാങ്കേതികവിദ്യ 3D Printing യുടെ പ്രയോഗം ഇന്ത്യയിലുമെത്തിയിരിക്കുന്നു. ഈ സങ്കേതത്തിലൂടെ ഇന്ത്യയിലെ ആദ്യത്തെ വീട് മദ്രാസ് ഐ.ഐ.റ്റി ക്യാംപസില് സജ്ജമായിരിക്കുന്നു. 600ചതുരശ്രയടി വിസ്തീര്ണമുള്ളതും ഒരു ബെഡ് റൂം, ഹാള്, അടുക്കള തുടങ്ങിയ സൗകര്യങ്ങള് ഒരുക്കിയിട്ടുള്ളതുമായ ഈ ഒറ്റനില വീട് നിര്മ്മിച്ചത് ഐ.ഐ.ടിയിലെ തന്നെ മൂന്ന് പൂര്വവിദ്യാര്ത്ഥികളുടെ സ്റ്റാര്ട്ടപ്പ് സംരംഭമാണ്. നൂതന ഭവനത്തിന്റെ ഉദ്ഘാടനം നിര്വഹിച്ചുകൊണ്ട് കേന്ദ്രധനമന്ത്രി അഭിപ്രായപ്പെട്ടത് 2022ഓടെ എല്ലാവര്ക്കും വീട് എന്ന പദ്ധതി പൂര്ത്തീകരിക്കാന് ഇത്തരം പ്രതിവിധികള് അനിവാര്യമാണെന്നാണ്. പരമ്ബരാഗത നിര്മ്മാണ സമ്ബ്രദായങ്ങള് സമയമെടുക്കുന്നതും ചെലവേറിയതുമാകുന്നു. എന്നാല് അഞ്ച് ദിനം കൊണ്ടൊരു ഭവനം പണിയാന് ത്രിമാന പ്രിന്റിംഗ് വിദ്യയ്ക്ക് കഴിയുമെങ്കില് 100 ദശലക്ഷം വീടുകള് നിര്മ്മിച്ചെടുക്കുകയെന്നത് വലിയൊരു വെല്ലുവിളിയാകില്ലെന്ന വിശ്വാസവും നിര്മ്മലാ സീതാരാമന് പ്രകടിപ്പിച്ചു. 1940കളുടെ രണ്ടാം പകുതിയില് ചെറുകഥയിലും നോവലിലും ഭാവനാ സൃഷ്ടിയായി അവതരിച്ച ത്രിമാന പ്രിന്റിംഗ് നിര്മാണരീതികള് യാഥാര്ത്ഥ്യമാകാന് തുടങ്ങിയത് 1980കളുടെ രണ്ടാം പകുതിയിലായിരുന്നു. പിന്നീടങ്ങോട്ട് കൂടുതല് ഗവേഷണത്തിന്റെയും വികസിപ്പിച്ചെടുക്കലിന്റെയും പടവുകള് താണ്ടിയാണിപ്പോള് മാന്ത്രികസിദ്ധികള് വാഗ്ദാനം ചെയ്യുന്ന സങ്കേതമെന്ന നിലയില് എത്തിയിരിക്കുന്നത്. നീളം ,വീതി ,ഉയരം എന്നീ മാനങ്ങളുള്ള ഒരു ഖരവസ്തു ഒരു ഡിജിറ്റല് ഫയല് മുഖേന നിര്മ്മിച്ചെടുക്കുന്ന സങ്കേതമാണ് ത്രിമാന പ്രിന്റിംഗ് ടെക്നോളജി. ആദ്യം, നിര്മ്മിക്കപ്പെടേണ്ട വസ്തുവിന്റെ മാതൃകാരൂപം ഒരു സോഫ്റ്റ് വെയറിന്റെ സഹായത്തോടെ തയ്യാറാക്കുന്നു . അതിനുശേഷം കമ്ബ്യൂട്ടറിന്റെ തുണയോടെ പ്രവര്ത്തിക്കുന്ന ഒരു പ്രിന്റര് വഴി നിര്മ്മാണത്തിനാവശ്യമായ സാമഗ്രികളുടെ മിശ്രിതം ഉദാ: കോണ്ക്രീറ്റ് സമ്മിശ്രണം അട്ടിഅട്ടിയായി പതിപ്പിച്ച് ആവശ്യമായ വസ്തു നിര്മ്മിച്ചെടുക്കുന്നു. എത്ര സങ്കീര്ണമായ രൂപരേഖയുള്ള വസ്തുവാണെങ്കിലും അത് ഏറ്റവും കൃത്യതയോടെ നിര്മ്മിച്ചെടുക്കാന് ഈ ത്രിമാന ടെക്നോളജിക്ക് കഴിയുന്നു എന്നതാണ് പരമ്ബരാഗത രീതിയെ അപേക്ഷിച്ച് അതിനുള്ള ഒരു പ്രധാന മേന്മ. വേഗതയാര്ന്ന ഉത്പാദന രീതിയായതുകൊണ്ട് തന്നെ കാലവിളംബം ഒഴിവാക്കാനും പുത്തന് സങ്കേതത്തിന് കഴിയും. ഈ ഉത്പാദന രീതിയില് നിര്മ്മാണത്തിന് ഉപയോഗിക്കുന്ന സാമഗ്രികളുടെ പാഴാക്കല് ഒഴിവാക്കാമെന്നതാണ് മറ്റൊരു നേട്ടം. തൊഴിലാളി പ്രയത്നം വന്തോതില് അനിവാര്യമല്ലാത്ത നിര്മ്മാണരീതി ആയതിനാല് ആ വഴിക്കുള്ള ചെലവ് കുറയ്ക്കാനും കഴിയുന്നു. മുകളില് പറഞ്ഞ സ്വഭാവവിശേഷങ്ങള് തന്നെയാണ് ത്രിമാന പ്രിന്റിംഗ് ടെക്നോളജിയെ ഭവനനിര്മാണ മേഖലയുടെ പ്രിയപ്പെട്ടതാക്കാന് പോകുന്നത്. സാധാരണ സമയത്തിനു പുറമെ, അടിയന്തര ഘട്ടങ്ങളില് വീടുകളും മറ്റു കെട്ടിടങ്ങളും നിര്മ്മിക്കേണ്ട സമയങ്ങളിലും പുതിയ സങ്കേതം അത്താണിയായിത്തീരും. സൈനിക സംബന്ധമായ നിര്മ്മാണങ്ങള്, പ്രളയം, ഭൂമികുലുക്കം തുടങ്ങി ദുരന്ത ബാധിതപ്രദേശങ്ങളിലെ പുനരധിവാസം, ശുചിമുറികളുടെ നിര്മ്മാണം എന്നിവയ്ക്ക് പുത്തന് സാങ്കേതികവിദ്യ തുണയാകും. ചൊവ്വയിലും ചന്ദ്രനിലും വാസഗേഹങ്ങള് പണിയാന് ത്രിമാന പ്രിന്റിംഗ് സാങ്കേതിക വിദ്യയുടെ സാദ്ധ്യതാപഠനങ്ങള് നടന്നുകൊണ്ടിരിക്കുകയാണ്. ദുബായിലെ അധികാരികള് ലക്ഷ്യമിട്ടിരിക്കുന്നത് 2030 ഓടെ പുതിയ കെട്ടിടങ്ങളുടെ നാലിലൊന്നും ത്രിമാന പ്രിന്റിംഗിലൂടെ സജ്ജീകരിക്കണമെന്നാണ്. കെട്ടിടനിര്മ്മാണ രംഗത്ത് ഇത്തരത്തില് പുത്തന്സങ്കേതം മുന്നേറിയാല് അത് മാറ്റിമറിക്കാന് പോകുന്നത് ബി.സി. 9000 മുതല് ലോകത്ത് നിലനിന്നു പോന്നിരുന്ന നിര്മ്മാണ രീതിയെയാണ്. ഭവനനിര്മ്മാണ മേഖലയില് പുത്തന് സാങ്കേതികവിദ്യ യാഥാര്ത്ഥ്യമാകുന്ന സാഹചര്യത്തില് സര്ക്കാരിന്റെ ഭാഗത്തു നിന്നുള്ള ഇടപെടല് അനിവാര്യമാകുന്നു. ഇത്തരം കെട്ടിടങ്ങളുടെ ഘടനാപരമായ ശുദ്ധിയും അവയുടെ സുരക്ഷിതത്വവും ഉറപ്പാക്കുന്നത് ശ്രദ്ധിക്കേണ്ടതുണ്ട്. ഇതിനുള്ള ചട്ടങ്ങളും അനുമതി വ്യവസ്ഥകളും രൂപീകരിക്കേണ്ടി വരും. ജര്മ്മനി, നെതര്ലാന്ഡ് തുടങ്ങിയ രാജ്യങ്ങള് പുത്തന് സാങ്കേതികവിദ്യയിലൂടെ നിര്മ്മിക്കപ്പെട്ട ചില കെട്ടിടങ്ങള് സുരക്ഷിതമാണെന്ന് സാക്ഷ്യപ്പെടുത്തിയിട്ടുണ്ട്. നൂതന സാങ്കേതികവിദ്യയിലൂടെയുള്ള കെട്ടിടനിര്മ്മാണ രീതി മറ്റൊരു വെല്ലുവിളിയും ഉയര്ത്തുന്നുണ്ട്. ചില മതിപ്പു കണക്കുകള് പ്രകാരം 80 ശതമാനം വരെ തൊഴില്ശക്തി കുറയ്ക്കുന്ന നിര്മ്മാണരീതിയാണിത്. ഇന്ത്യയുടെ കെട്ടിടനിര്മ്മാണ രംഗത്ത് ഇപ്പോള് അഞ്ച് കോടി തൊഴിലാളികളാണ് പണിയെടുക്കുന്നത്. ത്രിമാന പ്രിന്റിംഗ് വഴിയുള്ള നിര്മ്മാണം ഏറിവരുമ്ബോള് ഈ സംഖ്യ ഗണ്യമായി ഇടിയും. മറ്റു തൊഴില്സാദ്ധ്യതകള് വിരളമായ നമ്മുടെ നാട്ടില് ഈ തൊഴില്നഷ്ടം ഏറെപ്പേരുടെ ജീവസന്ധാരണത്തിന് ഭീഷണിയാകും. പുതിയ സങ്കേതത്തിന്റെ നയങ്ങള് രൂപീകരിക്കുമ്ബോള് ഇക്കാര്യവും പരിഗണിക്കപ്പെടേണ്ടതുണ്ട്. കെട്ടിടനിര്മാണ മേഖലയ്ക്ക് പുറമേ മറ്റു പല രംഗങ്ങളിലും ത്രിമാന പ്രിന്റിംഗിന്റെ സാദ്ധ്യതകള് അംഗീകരിച്ചു തുടങ്ങിയിട്ടുണ്ട്. ആരോഗ്യരംഗമാണ് ഒന്ന്. മെഡിക്കല് ഉപകരണങ്ങള്, കൃത്രിമ കോശങ്ങള്, ആന്തരികാവയവങ്ങള് ഈ സങ്കേതത്തിലൂടെ നിര്മ്മിച്ചെടുക്കുന്നതിനുള്ള ശ്രമങ്ങള് വിജയിക്കുമെന്നാണ് പ്രതീക്ഷ. വാഹന നിര്മ്മാണ രംഗമാണ് മറ്റൊന്ന്. ഈടുറ്റതും എന്നാല് ഭാരക്കുറവുള്ളതുമായ വാഹന ഭാഗങ്ങള് നിര്മ്മിച്ചെടുക്കുന്നതില് ഈ സാങ്കേതിക വിദ്യ തുണയാകും. കാറുകള് പോലുള്ള വാഹനങ്ങളുടെ ഭാഗങ്ങള് മാത്രമല്ല ശൂന്യാകാശ പേടകങ്ങളുടെ നിര്മ്മിതിയിലും ഈ സങ്കേതം കടന്നുവരാന് പോകുന്നു. ട്രെയിന് പ്രത്യേകിച്ച് ഹൈസ്പീഡ് നിര്മ്മിതിയിലും ത്രിമാന പ്രിന്റിംഗ് സങ്കേതം പ്രവേശിച്ചു കഴിഞ്ഞു. ചുരുക്കത്തില് ഖരവസ്തു നിര്മ്മാണത്തില് അവഗണിക്കാനാകാത്ത സങ്കേതമായി ത്രിമാന പ്രിന്റിംഗ് ഉയര്ന്നുവരികയാണ്.